“ በመድኃኒት አቅርቦት ራሳችንን እንችላለን ብንልም አልተሳካም” ዶክተር ሎኮ አብርሃ  የመድኃኒት ፈንድና አቅርቦትኤጀንሲ ዋና ዳይሬክተር
አዲስ አበባ፦ በሁለተኛው የእድገትና ትራንስፎርሜሽን እቅድ ዘመን ኢትዮጵያ በመድኃኒት አቅርቦት ዘርፍ 50 በመቶ ራሷን ትችላለች ቢባልም አሁን ያለችው 20 በመቶ ላይ መሆኑን የመድኃኒት ፈንድና አቅርቦት ኤጀንሲ አስታወቀ ።የኤጀንሲው ዋና ዳይሬክተር ዶክተር ሎኮ አብርሃ ከአዲስ ዘመን ጋዜጣ ተጠየቅ ዓምድ ጋር ባደረጉት ቆይታ እንዳሉት በመድኃኒት ዘርፉ ላይ የተለያዩ ስራዎችን በማከናወን አገሪቱ በእቅድ ዘመኑ 50 በመቶ ራሷን ትችላለች ቢባልም ማሳካት አልተቻለም።ዶክተር ሎኮ ‹‹ዛሬም የሚያሳስበንና የምናስመ
ጣቸው መድኃኒቶች በጣም የቆዩትን እንደ አሞክሳ ሲሊን ያሉ መድኃኒቶች ነው ፤ ዓለም በየዓመቱ አዳዲስ መድኃኒት እያወጣ ከመሆኑ አንጻር ተወዳዳሪነታችንም ችግር ውስጥ ነው ። ለዚህ ችግር ብቸኛው መፍትሔ ራሳችን አምርተን መጠቀም ነው። በሰው ላይ ተንጠልጥለን መቆየት ዋጋ ሊያስከፍል ይችላል›› ብለዋል። ዶክተር ሎኮ እንደሚያብራሩት ኢትዮጵያ ለመድኃኒት ግዢ የምታወጣው ገንዘብ ቀላል አይደለም፤ ይህ ሁኔታ ደግሞ የኢኮኖሚ አቅማችንን እየተፈታተነው ነው፤ ሊታሰብበትና መንግሥትም የጀመረውን ድጋፍ አጠናክሮ መቀጠል፣ በርከት ያሉ የውጭ ባለሀብቶች አገሪቱ ላይ ፋብሪካዎችን አቋቁመው እንዲሰሩ ማድረግ ያስፈልጋል።አዲስ ዘመን ህዳር 17/2012እፀገነት አክሊሉ